
Az integráció mankói- a menekültekért dolgozó németországi civil társadalom és szervezetek

Kulcsszavak: Közel-Kelet, menekültintegráció, Németország, civil társadalom, Willkommenskultur
Dolgozatomban arról írok, hogy a Közel-Keletről Németországba érkezett menekültek
integrációja hogyan valósul meg. Írásomban nagy hangsúlyt helyezek a civil társadalomra. Hipotézisként az fogalmazható meg, hogy habár az Európai Unió és
Németország is igyekszik a menekültek integrációját megteremteni, a legfőbb feladat mégis a
civil szférára hárul. A menekültekkel foglalkozó civil szervezetek képesek elősegíteni a
menekültek jogainak megvalósulását, illetve pótolni a hiányosságokat. 
A téma relevanciáját az adja, hogy 2015-től kezdődően jelentős menekültáradat érkezett Közel Keletről, Afrikából és Közép-Ázsiából Európába. Németországot azért választottam
vizsgálódásom tárgyaként, mivel nagy szerepe van ebben itt a „Willkommenskultur”
politikának és a civil társadalom hagyományosan jelentős részt vállal a társadalmi problémák
megoldásában. Azért is találom érdekesnek ezt a témát, mert liberális elméleti kerettel jól
szemléltethető, hogy az NGO-knak (Non-governmental organisations), tehát nem állami
háttérrel rendelkező szervezeteknek milyen szerepük van a nemzetközi kapcsolatokban.
Az őszi félévben Münchenben voltam Erasmus ösztöndíj keretében. Itt tartózkodásom alatt
készítettem saját mélyinterjúkat a Bellevue di Monaco, ArrivalAid és a JUNO (Eine Stimme für
geflüchtete Frauen – a menekült nők hangja) szervezetek menekültjeivel és munkatársaival. Azonban a
menekülteket még nem igazán kérdezték integrációjuk megvalósulásáról. Kutatásom gyakorlati haszna, hogy a menekültek véleménye is megjelenik Németországról, valamint beilleszkedésükről.
Mivel a kutatást még az orosz-ukrán háború kitörése előtt kezdtem, ezért csak a 2015-2022
érkező menekültekkel foglalkozom. Kutatásaim Münchenre korlátozódtak.
Dolgozatomat a következő részekre osztottam fel. A bevezetőben foglalkozom az alapvető
fogalmak tisztázásával, hipotézis felvetéssel. Utána megvizsgálom ,,fentről lefelé”, hogy a
különböző aktorok hogyan viszonyulnak a menekültkérdéshez. Ezek a következők:
Németország, főbb német pártok, civil társadalom, menekültek. Emellett betekintést nyújtok a
politika és a szociális munka viszonyába, valamint a német NGO-k jogi szabályozásába.
Kutatási kérdésemre, hogy hogyan valósul meg Németországban a menekültek integrációja,
összegezve a következő választ kaptam: Bár mind az Európai Unió, mind Németország sokat
dolgozik ezen, a munka ,,oroszlán része” mégis a szervezetekre hárul.



